# VŠEOBECNE ZÁVÄZNÉ NARIADENIE OBCE PRAHA č. 1/2025

# O nakladaní s komunálnymi odpadmi a s drobnými stavebnými odpadmi

Obec Praha na základe ustanovenia § 6 ods. 1 a 2 zákona SNR č. 369/1990 Zb. o obecnom zriadení v znení neskorších predpisov a podľa ustanovenia § 81 ods. 8 zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov a o zmene a doplnení niektorých zákonov (ďalej „zákon o odpadoch“) vydáva toto:

Všeobecné záväzné nariadenie

**I.ČASŤ**

# Článok 1

# Všeobecné ustanovenia

1. Toto VZN upravuje spôsob nakladania s komunálnymi odpadmi a s drobnými stavebnými

odpadmi na území obce Praha (ďalej len „obec“). Ustanovenia o nakladaní s odpadom sa vzťahujú na:

* Zmesový komunálny odpad a drobný stavebný odpad
* Biologicky rozložiteľný komunálny odpad, biologicky rozložiteľný kuchynský odpad a reštauračný odpad
* Triedené zložky komunálnych odpadov najmä elektroodpadov z domácností, odpadov z obalov a odpadov z neobalových výrobkov
* Použitých prenosných batérií a akumulátorov a autobatérií
* Objemného odpadu
* Odpadu z domácností s obsahom škodlivých látok
* Veterinárnych liekov a humánnych liekov
* Jedlých olejov a tukov
* Použitého šatstva a textílií
1. VZN upravuje spôsob zberu, triedenia a ukladania zmesového komunálneho odpadu a drobných stavebných odpadov.
2. Základným cieľom VZN je stanovenie opatrení na zníženie množstva vzniknutého komunálneho odpadu a zvýšenie podielu triedeného komunálneho odpadu vznikajúcich na území obce, t.j. v jej katastrálnom území.

# Článok 2

**Spôsob likvidácie zmiešaných komunálnych odpadov**

1. V obci Praha je zavedený zber komunálneho odpadu formou veľkoobjemových kontajnerov (VOK) s frekvenciou vývozu podľa potreby (podľa naplnenia).
2. Na zber zmesového komunálneho odpadu sú v obci Praha určené dve zberné nádoby (VOK) vo veľkosti: 7m3

# Článok 3

# Spôsob likvidácie vytriedených zložiek odpadov

Vytriedené zložky odpadov sa likvidujú nasledovným spôsobom:

1. Plasty, plastové obaly, tetrapaky, papierové obaly, kartónové obaly, plechovky – sa ukladajú do vriec a odovzdávajú sa zberovej organizácii v stanovených termínoch zberu.
2. Novinový papier a časopisy sa odovzdávajú zberovej organizácii za protihodnotu v nepravidelných termínoch, minimálne 2 krát ročne.
3. Elektroodpad z domácností tvorený elektrospotrebičmi a drobnými spotrebičmi sa zhromažďuje na určenom mieste v zbrojnici obecného úradu a podľa potreby sa odovzdáva zberovej spoločnosti.
4. Akumulátory, batérie a žiarivky sa odovzdávajú v budove obecného úradu v nádobe na to určenej.
5. Sklenené fľaše a obaly zo skla sa ukladajú do nádob na to určených, ktoré sú označené a rozmiestnené v obci.
6. Biologicky rozložiteľné odpady a kuchynské odpady sa kompostujú v rámci jednotlivých domácností alebo sa dávajú skrmovať domácimi zvieratami.
7. Jedlé oleje a tuky používané v kuchyni sa odovzdávajú v budove obecného úradu.
8. Textil, použité šatstvo a oblečenie, kožené a koženkové doplnky, ktoré sú vhodné na opätovné použitie, sa zbierajú a zhromažďujú na obecnom úrade a odovzdávajú spoločnosti HUMANA, ktorá ich podľa potreby vyváža. Ostatný textil sa zbiera a zhromažďuje v požiarnej zbrojnici obecného úradu a podľa potreby sa vyváža zberovou spoločnosťou.
9. Drobný stavebný odpad sa ukladá na mieste určenom Obcou Praha a po nazhromaždení sa odvezie na skládku odpadov.

DSO presahujúci objem 2 m3 domácnosť/rok si zabezpečí stavebník na vlastné náklady. Pristavenie VOK si občan ako aj FO objednáva u organizácie poverenej zberom prostredníctvom obce.

1. Odpad z cintorína sa ukladá do odpadových nádob, ktoré sa nachádzajú na cintoríne.
2. Veľkoobjemový odpad z domácností (nábytok, koberce, sanita a iné) sa zbiera priebežne počas celého roka do veľkoobjemových kontajnerov.
3. Kovový odpad sa zbiera a ukladá podľa potreby na mieste určenom Obcou Praha.

# Článok 4

# Likvidácia ostatných druhov odpadov

Likvidáciu ostatných druhov odpadov vznikajúcich na území obce si zabezpečuje pôvodca odpadu individuálne prostredníctvom organizácií, ktorý takýto odpad vykupujú alebo likvidujú.

1. Staré motorové vozidlá – ŽP EKO QELET, a.s. Fiľakovská cesta 285, Lučenec
2. Ojazdené pneumatiky – Nicholtract, s.r.o. Fiľakovská cesta 24, Lučenec a pneuservisy
3. Obsah zo žúmp a septikov – HALDOP, s.r.o. Mašková 60
4. Motorové oleje – čerpacie stanice na PHM
5. Komunálny odpad s obsahom škodlivých látok – DETOX, s.r.o. Rimavská Sobota
6. Veterinárne a humánne lieky – verejné lekárne

# Článok 5

**Poplatky za odvoz a likvidáciu odpadov**

1. Poplatky za vývoz zmesového komunálneho odpadu a drobného stavebného odpadu sa stanovujú pre príslušný kalendárny rok na základe prijatého všeobecne záväzného návrhu obce. Výška poplatkov pre daňovníka sa vyrubuje rozhodnutím na základe všeobecne záväzného nariadenia, kde je určený poplatok na osobu a deň v kalendárnom roku (paušálne).
2. Vývoz ostatných druhov vytriedených a odovzdaných odpadov sa zabezpečuje bezplatne.

# Článok 6

#  Termíny zberu a vývozu odpadov

1. Termíny zberu a vývozu vytriedených druhov odpadov sú zverejnené na webovej stránke obce Praha [www.obecpraha.sk](http://www.obecpraha.sk) alebo prostredníctvom údajov v harmonograme vývozov komunálneho odpadu a triedeného odpadu od zberovej spoločnosti, doručeného do každej domácnosti.
2. Termín zberu a vývozu zmesového komunálneho odpadu je určený podľa potreby a to podľa naplnenia VOK.

# Článok 7

# Zakázané nakladanie s odpadmi

Zakazuje sa nakladať so vzniknutým odpadom iným spôsobom ako to povoľuje zákon č. 79/2015 Z.z. zákon o odpadoch. V prípade porušenia ustanovení zákona o odpadoch obec Praha prejednáva priestupky a ukladá pokuty za priestupky v zmysle § 115 zákona o odpadoch.

# Článok 8

#  Záverečné ustanovenia

1. Ostatné ustanovenia, ktoré nie sú upravené týmto VZN, sa riadia ustanoveniami zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov.
2. Na pripomienkovanie bol návrh VZN vyvesený na úradnej tabuli dňa 18.02.2025 a zvesený dňa 10.03.2025
3. Všeobecne záväzné nariadenie o nakladaní s komunálnymi odpadmi a s drobnými stavebnými odpadmi na území obce Praha schválilo obecné zastupiteľstvo na svojom zasadnutí dňa 10.03.2025
4. Týmto VZN sa ruší a nahrádza Všeobecne záväzné nariadenie obce o nakladaní s komunálnymi odpadmi a s drobnými stavebnými odpadmi na území obce Praha č. 1/2016, ktoré nadobudlo účinnosť 01.07.2016.
5. Toto VZN nadobúda platnosť dňom vyvesenia na úradnej tabuli, t.j. dňom 11.03.2025 a účinnosť 25.03.2025

.....................................................................

 Erik Marčok

 starosta obce